Tom Behnke (KF), 2005-12-09:
Jeg spidsede lidt ører, da debatten her startede, fordi formanden sagde, at det næste punkt på dagsordenen var en forespørgsel om overvågning af fru Line Barfod.
Så tænkte jeg, at så snæver havde man nok ikke tænkt sig, at debatten i dag skulle være – men lad nu det ligge.
Jeg tror bestemt, at det er relevant, at vi har den her debat, og derfor vil jeg også gerne sige tak til Enhedslisten for at rejse debatten.
Man kan vel sige, at vi har taget en stor del af debatten, da vi tidligere diskuterede terrorovervågning i den sammenhæng, men derfor skal vi selvfølgelig også have debatten her i dag.
Også tak til justitsministeren for besvarelsen, for hendes redegørelse her i dag.
Jeg tror, at det vil være rigtig godt for den videre debat, og den videre debat kommer jo.
Alt andet lige er der jo mange elementer, der har det her i sig, og derfor kommer vi til at diskutere det her flere gange.
I den forbindelse er det godt, at regeringen kommer med en redegørelse, så vi ligesom har, om jeg så må sige, et fælles afsæt til, hvad man kan i dag, hvad man ikke kan i dag, hvad der virker i dag, og hvad der ikke virker i dag.
Det er ret relevant for den videre diskussion.
Vi har i Det Konservative Folkeparti den opfattelse, at vi ikke skal have mere overvågning end højst nødvendigt.
Det er hele tiden vigtigt at have en balance mellem på den ene side sikkerhed og på den anden side retssikkerhed.
Vi skal nøje huske, hver gang nogen ønsker overvågning, hver gang vi har debatten, eller som der bliver sagt i forslaget til vedtagelse, at det er vigtigt, at der i forbindelse med nye konkrete initiativer på området sker en nøje afvejning af hensynet til borgernes sikkerhed og tryghed over for hensynet til privatlivets fred og almindelige retssikkerhedshensyn, herunder proportionaliteten mellem mål og middel.
Det er Det Konservative Folkeparti helt hundrede procent enig i.
Vi har det fint og godt med, specielt med hensyn til personalet, men også til rejsende, der benytter S-tog, busser, taxa osv., at der i den forbindelse er mulighed for, at man kan have overvågning.
Vi ved, at det giver stor tryghed for bl.a. taxachauffører, at de har den mulighed for lige at nå at tage, så vidt jeg har forstået, et billede i løbet af ganske få sekunder, når passageren stiger ind.
Man filmer ikke selve turen, eller hvad man sidder og taler om, men det er bare lige sådan en registrering, sådan at hvis der sker noget, har man altså mulighed for lige at se, hvem der kørte med på den tur på det pågældende tidspunkt.
Det giver en stor tryghed, og det tror jeg er af meget stor betydning for befolkningen og specielt for de mennesker, som arbejder i de brancher eller på de tider af døgnet, hvor der kan være en særlig risiko.
Hvis man skal tage et konkret eksempel, så er det jo ikke mange år siden, at det nede på Odense Banegård rent faktisk var sådan, at hvis man kom ind med toget lidt sent om aftenen, så ville folk hellere kravle hen over jernbanesporene for at komme ud til parkeringspladsen end gå gennem banegårdshallen.
For det var så utrygt, og der var så meget kriminalitet – jeg er lige ved at sige, at det var så farligt – at folk i stedet valgte at gå over sporene med den risiko, der ligger i det.
Da lavede man overvågning.
Resultatet blev, at folk turde komme der.
Når folk tør komme der, så kommer der mange mennesker, og alene det, at der kommer mange mennesker, er i sig selv også med til at begrænse kriminaliteten, overfald osv.
Så det har en betydning, men vi skal selvfølgelig se på, om det har en betydning, og vi skal også være opmærksomme på, at vi ikke bare sætter kameraer op for kameraernes skyld, kun når det har en betydning.
Der skal være nogle klare spilleregler, når vi taler om overvågning.
Der skal være meget klare spilleregler for: Hvad er det, vi bruger det til?
Hvordan bruger vi det?
Er det noget, der kan blive opbevaret?
Hvad er sletningsreglerne osv.?
Det er utrolig vigtigt.
Og derfor er jeg glad for, at vi i starten af 2006 får en redegørelse fra justitsministeren, sådan at vi helt præcis kan se, hvordan det nu lige er, at alle de forskellige regler er.
Hvis det er sådan, at der er røveri, kan politiet efterfølgende få udleveret et videobånd, hvorpå man kan se, hvem det var, der gjorde det.
Man kan f.eks. også bruge det til at efterlyse personer, man kan måske også direkte se, hvem det er, der har gjort det.
Jeg kunne godt tænke mig, at man fik mulighed for, at bankerne f.eks. koblede deres overvågning op via internettet, selvfølgelig i et lukket system, men således, at den dag, der sker et røveri, og man trykker på overfaldsknappen i banken, så tænder der en skærm nede hos politiet, således at politiet på vej ud til banken simpelt hen kan se: Hvor mange røvere er der?
Hvad er de bevæbnede med?
Hvilken vej stikker de af?
Hvad er signalementet?